CELEX: 
Language: hr
Date: 2021-09-29 00:00:00
Title: DELEGIRANA UREDBA KOMISIJE (EU) …/... o izmjeni Priloga Uredbi (EU) 2019/452 Europskog parlamenta i Vijeća o uspostavi okvira za provjeru izravnih stranih ulaganja u Uniji

OBRAZLOŽENJE
            
            
               1.KONTEKST DELEGIRANOG AKTA
            
            
               Glavni je cilj Uredbe (EU) 2019/452 Europskog parlamenta i Vijeća o uspostavi okvira za provjeru izravnih stranih ulaganja u Uniji
                  1
                („Uredba”) povećati informiranost država članica i Europske komisije o rizicima povezanima s određenim izravnim stranim ulaganjima koji bi u određenim okolnostima mogli utjecati na sigurnost ili javni poredak u Uniji. 
            
            
               Člancima od 6. do 11. Uredbe uspostavljen je mehanizam za suradnju u okviru kojeg države članice i Komisija razmjenjuju informacije i daju primjedbe o izravnim stranim ulaganjima koja mogu utjecati na sigurnost ili javni poredak u više od jedne države članice. 
            
            
               Uredbom se nastoji i povećati informiranost o izravnim stranim ulaganjima koja utječu na projekte i programe u interesu Unije. U tu je svrhu člankom 8. Uredbe utvrđeno da Komisija može izdati mišljenje ako smatra da bi izravna strana ulaganja mogla utjecati na projekte ili programe u interesu Unije iz razloga sigurnosti ili javnog poretka, koje se šalje svim državama članicama. U članku 8. stavku 2. točki (c) utvrđeno je da država članica u kojoj se ulaganje planira provesti ili je provedeno uzima u obzir takvo mišljenje „u najvećoj mogućoj mjeri”, a u slučaju nepridržavanja njezina mišljenja Komisiji dostavlja obrazloženje. 
            
            
               Člankom 8. stavkom 3. utvrđeno je da su projekti i programi u interesu Unije projekti i programi sa znatnim iznosom ili znatnim udjelom financijskih sredstava Unije, ili koji su obuhvaćeni pravom Unije u pogledu kritične infrastrukture, kritičnih tehnologija ili kritičnih resursa koji su bitni za sigurnost ili javni poredak. Popis projekata i programa priložen je Uredbi. U skladu s člankom 8. stavkom 4. Komisija donosi delegirane akte radi izmjene tog popisa.
            
            
               S obzirom na kretanja koja su se dogodila od prethodnog ažuriranja Priloga od 13. srpnja 2020.
                  2
               , uključujući donošenje višegodišnjeg financijskog okvira za razdoblje 2021.–2027.
                  3
               („VFO 2021.–2027.”), utvrđeno je da projekti i programi u interesu Unije navedeni u nastavku ispunjavaju kriterije iz članka 8. stavka 3. i stoga se predlaže njihovo uvrštavanje na popis priložen Uredbi.
            
            
               1.Cilj je Svemirskog programa osigurati kontinuitet ulaganja u svemirske aktivnosti EU-a, potaknuti znanstveni i tehnički napredak te poduprijeti konkurentnost i inovacijski kapacitet europske svemirske industrije. Njime se objedinjuje postojeća infrastruktura i osigurava kontinuitet i razvoj EU-ova globalnog navigacijskog satelitskog sustava (Galileo) i Europskog geostacionarnog navigacijskog sustava (EGNOS) te slobodnog i otvorenog programa EU-a za promatranje Zemlje (Copernicus). Cilj mu je i razvoj novih sigurnosnih komponenti, kao što su svijest o situaciji u svemiru, što uključuje potkomponentu za nadzor i praćenje u svemiru i praćenje opasnosti u svemiru i novu uslugu državne satelitske komunikacije (GOVSATCOM) za EU i tijela država članica. Treće, njime se potiče snažna i inovativna svemirska industrija, npr. poboljšanjem pristupa rizičnom financiranju za novoosnovana poduzeća te mala i srednja poduzeća (MSP-ovi), olakšavanjem pristupa objektima za testiranje i obradu ili promicanjem certifikacije i normizacije. Četvrto, cilj mu je zaštititi autonoman pristup EU-a svemiru, npr. objedinjavanjem potražnje EU-a za uslugama lansiranja i ulaganjima u inovativne tehnologije, kao što su ponovno upotrebljivi lansirni sustavi.
            
            
               2.Obzor Europa ključni je program Unije za financiranje istraživanja i inovacija te se njime, među ostalim, podupiru djelovanja ključna za sigurnost ili javni poredak u Uniji. Pri provedbi programa Obzor Europa, Unija može ući u određene pravno definirane oblike javno-privatnih i javno-javnih partnerstava. Iako su ta partnerstva usklađena s ciljevima programa Obzor Europa i vjerojatno obuhvaćena tim programom, riječ je o različitim i opsežnim instrumentima sa zasebnom pravnom osnovom u primarnom pravu, tj. člancima 185. i 187. UFEU-a. Radi veće sigurnosti primjereno je izričito navesti partnerstva u obliku sudjelovanja Unije u programima koje provodi nekoliko država članica, instrumentima kao što su zajednička poduzeća ili tijelima poput Europskog instituta za tehnologiju.
            
            
               3.Programom Euratoma za istraživanje i osposobljavanje za razdoblje 2021.–2025. podupiru se aktivnosti nuklearnog istraživanja i osposobljavanja s naglaskom na nuklearnoj sigurnosti, osiguranju, zbrinjavanju radioaktivnog otpada i istrošenog goriva, zaštiti od zračenja i energiji fuzije. Cilj mu je i uvesti poboljšanja u području obrazovanja, osposobljavanja i pristupa istraživačkim infrastrukturama. Nadalje, njime se podupire mobilnost istraživača u nuklearnom području u okviru aktivnosti Marie Skłodowska-Curie (MSCA) programa Obzor Europa. Program ima iste instrumente i pravila za sudjelovanje kao i program Obzor Europa. Ograničen je na pet godina te se 2025. produžuje za dvije godine kako bi se uskladio s VFO-om za razdoblje 2021.–2027.
            
            
               4.Instrumentom za povezivanje Europe financiraju se ključni projekti u području prometa, digitalne tehnologije i energetike. Cilj mu je ubrzavanje ulaganja u području transeuropskih mreža i privlačenje financijskih sredstava iz javnog i privatnog sektora, uz istodobno povećanje pravne sigurnosti i poštovanje načela tehnološke neutralnosti. U području prometa promiču se međusobno povezane i multimodalne mreže za razvoj i modernizaciju željezničke, cestovne i pomorske infrastrukture te infrastrukture unutarnjih plovnih putova, kao i sigurna mobilnost. Usto će se osigurati da u slučaju prilagodbe infrastrukture radi poboljšanja vojne mobilnosti unutar Unije ta infrastruktura bude prikladna za dvojnu namjenu, odnosno da ispunjava i civilne i vojne potrebe. U energetskom sektoru programom se želi doprinijeti daljnjoj integraciji europskog energetskog tržišta poboljšavanjem prekogranične i međusektorske interoperabilnosti energetskih mreža, olakšavanjem dekarbonizacije i jamčenjem sigurnosti opskrbe. Financiranje je dostupno i za prekogranične projekte u području proizvodnje energije iz obnovljivih izvora. U području digitalne povezivosti, područje primjene programa odražava činjenicu da digitalna transformacija gospodarstva i društva u cjelini ovisi o univerzalnom pristupu pouzdanim i cjenovno pristupačnim mrežama velikog i vrlo velikog kapaciteta. Kako bi ispunio uvjete za potporu, projekt mora pridonijeti jedinstvenom digitalnom tržištu i ciljevima povezivosti EU-a. 
            
            
               5.Program Digitalna Europa prvi je financijski instrument EU-a usmjeren na pružanje digitalne tehnologije poduzećima i građanima. Njime se osigurava financiranje projekata u pet ključnih područja: superračunalstvo, umjetna inteligencija, kibersigurnost, napredne digitalne vještine i osiguravanje široke uporabe digitalnih tehnologija u gospodarstvu i društvu. Programom bi se trebao premostiti jaz između istraživanja digitalnih tehnologija i njihove primjene te bi se rezultati istraživanja trebali staviti na tržište u korist europskih građana i poduzeća, a posebno malih i srednjih poduzeća. Ulaganjima u okviru programa Digitalna Europa podupire se dvostruki cilj zelene tranzicije i digitalne transformacije Unije te se jačaju otpornost, otvorena strateška autonomija i digitalni suverenitet Unije. Njime se dopunjuju drugi programi EU-a, kao što su Obzor Europa za istraživanje i inovacije i Instrument za povezivanje Europe za digitalnu infrastrukturu. 
            
            
               6.Europski fond za obranu namijenjen je poticanju konkurentnosti i inovativnosti europske obrambene tehnološke i industrijske baze, čime se doprinosi sigurnosti i strateškoj autonomiji EU-a. Njegov je cilj pokrenuti programe suradnje i podupiranjem suradničkih istraživačkih i razvojnih aktivnosti pružiti potrebne poticaje za jačanje suradnje u svakoj fazi industrijskog ciklusa. Nadovezuje se na dva programa koji su već navedeni u Prilogu, odnosno pripremno djelovanje za istraživanja u području obrane i Europski program industrijskog razvoja u području obrane. Nadalje, uspostavit će se bliske veze između Fonda i projekata koji se provode u okviru stalne strukturirane suradnje (PESCO) u obliku više stope financiranja koje će se dodjeljivati prihvatljivim projektima u okviru PESCO-a.
            
            
               7.Program „EU za zdravlje” jedan je od odgovora EU-a na pandemiju bolesti COVID-19, koja je imala velik utjecaj na medicinsko i zdravstveno osoblje, pacijente i zdravstvene sustave u EU-u. Budući da je riječ o najvećem zdravstvenom programu EU-a, njime se zdravstveni sustavi žele učiniti otpornijima na prekogranične prijetnje zdravlju kao što su COVID-19 te poboljšati kapacitet za upravljanje krizama i pripravnost za pandemiju; poboljšati dostupnost, pristupačnost i cjenovna pristupačnost u Uniji lijekova i medicinskih proizvoda te proizvoda potrebnih tijekom krize podupiranjem inovacija; i unaprijediti digitalna transformacija.
            
            
               2.SAVJETOVANJA PRIJE DONOŠENJA AKTA
            
            
               U skladu s točkom 4. Zajedničkog dogovora o delegiranim aktima između Europskog parlamenta, Vijeća i Europske komisije, o ovom delegiranom aktu provedena su odgovarajuća i transparentna savjetovanja, među ostalim na stručnoj razini. Provedeno je savjetovanje sa skupinom stručnjaka za provjeru izravnih stranih ulaganja u Europskoj uniji.
            
            
               3.PRAVNI ELEMENTI DELEGIRANOG AKTA
            
            
               Člankom 8. stavkom 3. Uredbe Komisija se ovlašćuje za donošenje delegiranih akata radi izmjene popisa projekata i programa u interesu Unije.
            
            
               U Prilog Uredbi trebalo bi uvrstiti sljedeće projekte i programe:
            
         
         
            
               –Uredba (EU) 2021/696 Europskog parlamenta i Vijeća od 28. travnja 2021. o uspostavi Svemirskog programa Unije i osnivanju Agencije Europske unije za svemirski program te o stavljanju izvan snage uredaba (EU) br. 912/2010, (EU) br. 1285/2013 i (EU) br. 377/2014 i Odluke br. 541/2014/EU.
            
            
               –Uredba (EU) 2021/695 Europskog parlamenta i Vijeća od 28. travnja 2021. o uspostavi Okvirnog programa za istraživanja i inovacije Obzor Europa, o utvrđivanju pravila za sudjelovanje i širenje rezultata te o stavljanju izvan snage uredbi (EU) br. 1290/2013 i (EU) br. 1291/2013.
            
            
               –Uredba Vijeća (Euratom) 2021/765 od 10. svibnja 2021. o uspostavi Programa za istraživanja i osposobljavanje Europske zajednice za atomsku energiju za razdoblje 2021.–2025. kojim se nadopunjuje Okvirni program za istraživanja i inovacije Obzor Europa te o stavljanju izvan snage Uredbe (Euratom) 2018/1563.
            
            
               –Uredba (EU) 2021/1153 Europskog parlamenta i Vijeća od 7. srpnja 2021. o uspostavljanju Instrumenta za povezivanje Europe i stavljanju izvan snage uredbi (EU) br. 1316/2013 i (EU) br. 283/2014.
            
            
               –Uredba (EU) 2021/694 Europskog parlamenta i Vijeća od 29. travnja 2021. o uspostavi programa Digitalna Europa te o stavljanju izvan snage Odluke (EU) 2015/2240.
            
            
               –Uredba (EU) 2021/697 Europskog parlamenta i Vijeća od 29. travnja 2021. o uspostavi Europskog fonda za obranu i stavljanju izvan snage Uredbe (EU) 2018/1092.
            
            
               –Uredba (EU) 2021/522 Europskog parlamenta i Vijeća od 24. ožujka 2021. o uspostavi Programa djelovanja Unije u području zdravlja (program „EU za zdravlje”) za razdoblje 2021.–2027. i stavljanju izvan snage Uredbe (EU) br. 282/2014.
            
            
               DELEGIRANA UREDBA KOMISIJE (EU) …/...
            
            
               оd 29.9.2021.
            
            
               o izmjeni Priloga Uredbi (EU) 2019/452 Europskog parlamenta i Vijeća o uspostavi okvira za provjeru izravnih stranih ulaganja u Uniji
            
            
               EUROPSKA KOMISIJA,
            
            
               uzimajući u obzir Ugovor o funkcioniranju Europske unije,
            
            
               uzimajući u obzir Uredbu (EU) 2019/452 Europskog parlamenta i Vijeća od 19. ožujka 2019. o uspostavi okvira za provjeru izravnih stranih ulaganja u Uniji
                  4
               , a posebno njezin članak 8. stavak 4., 
            
            
               budući da:
            
            
               (1)U skladu s člankom 8. stavkom 3. Uredbe (EU) 2019/452, projekti ili programi u interesu Unije moraju uključivati projekte i programe sa znatnim iznosom ili znatnim udjelom financijskih sredstava Unije, ili koji su obuhvaćeni pravom Unije u pogledu kritične infrastrukture, kritičnih tehnologija ili kritičnih resursa koji su bitni za sigurnost ili javni poredak. 
            
            
               (2)Popis projekata ili programa u interesu Unije iz članka 8. stavka 3. Uredbe (EU) 2019/452 naveden je u njezinu prilogu.
            
            
               (3)Komisija je utvrdila nekoliko drugih projekata i programa koji ispunjavaju uvjete za uvrštavanje na popis priložen Uredbi (EU) 2019/452. 
            
            
               (4)Cilj je Svemirskog programa
                  5
                osigurati kontinuitet ulaganja u svemirske aktivnosti Unije, potaknuti znanstveni i tehnički napredak te poduprijeti konkurentnost i inovacijski kapacitet svemirske industrije Unije. Njime se objedinjuje postojeća infrastruktura i osigurava kontinuitet i razvoj EU-ova globalnog navigacijskog satelitskog sustava (Galileo) i Europskog geostacionarnog navigacijskog sustava (EGNOS) te slobodnog i otvorenog programa Unije za promatranje Zemlje (Copernicus). Cilj mu je i razvoj novih sigurnosnih komponenti, kao što su svijest o situaciji u svemiru, što uključuje potkomponentu za nadzor i praćenje u svemiru i praćenje opasnosti u svemiru i novu uslugu državne satelitske komunikacije za Uniju i tijela država članica. Njime se potiče snažna i inovativna svemirska industrija s ciljem zaštite autonomnog pristupa Unije svemiru.
            
            
               (5)Obzor Europa
                  6
                ključni je program Unije za financiranje istraživanja i inovacija te se njime, među ostalim, podupiru djelovanja ključna za sigurnost ili javni poredak u Uniji. 
            
            
               (6)Programom Euratoma za istraživanje i osposobljavanje za razdoblje 2021.–2025.
                  7
                podupiru se aktivnosti nuklearnog istraživanja i osposobljavanja s naglaskom na nuklearnoj sigurnosti, osiguranju, zbrinjavanju radioaktivnog otpada i istrošenog goriva, zaštiti od zračenja i energiji fuzije. Cilj mu je i uvesti poboljšanja u području obrazovanja, osposobljavanja i pristupa istraživačkim infrastrukturama. 
            
         
         
            
               (7)Instrumentom za povezivanje Europe
                  8
                financiraju se ključni projekti u području prometa, digitalne tehnologije i energetike. Njegovim djelovanjima mogu se osigurati financijska sredstva za kritičnu infrastrukturu, bilo fizičku ili virtualnu, te kritične tehnologije.
            
            
               (8)Program Digitalna Europa
                  9
                prvi je financijski instrument Unije usmjeren na približavanje digitalne tehnologije poduzećima i građanima. Njime se osiguravaju financijska sredstva za projekte u područjima koja se mogu činiti ključnima za sigurnost ili javni poredak u Uniji, kao što su superračunalstvo, umjetna inteligencija, kibersigurnost i napredne digitalne vještine. 
            
            
               (9)Europski fond za obranu
                  10
                namijenjen je poticanju konkurentnosti i inovativnosti obrambene tehnološke i industrijske baze Unije, čime se doprinosi sigurnosti i strateškoj autonomiji Unije. 
            
            
               (10)Program
                  11
                „EU za zdravlje” jedan je od odgovora Unije na pandemiju bolesti COVID-19 te stoga ima važnu ulogu u očuvanju javnog poretka zaštitom javnog zdravlja. Njime se zdravstveni sustavi žele učiniti otpornijima na prekogranične prijetnje zdravlju kao što je COVID-19 te poboljšati kapacitet za upravljanje krizama i pripravnost za pandemiju; poboljšati dostupnost, pristupačnost i cjenovna pristupačnost u Uniji lijekova i medicinskih proizvoda te proizvoda potrebnih tijekom krize podupiranjem inovacija; i unaprijediti digitalna transformacija.
            
            
               (11)Uredbu (EU) 2019/452 trebalo bi stoga na odgovarajući način izmijeniti,
            
            
               DONIJELA JE OVU UREDBU:
            
            
               Članak 1.
            
            
               Prilog Uredbi (EU) 2019/452 zamjenjuje se tekstom u Prilogu ovoj Uredbi. 
            
            
               Članak 2.
            
            
               Ova Uredba stupa na snagu dvadesetog dana od dana objave u Službenom listu Europske unije.
            
            
               Ova je Uredba u cijelosti obvezujuća i izravno se primjenjuje u svim državama članicama.
            
            
               Sastavljeno u Bruxellesu 29.9.2021.
            
            
               
                     Za Komisiju
               
               
                     Predsjednica
                     Ursula VON DER LEYEN
               
            
         
         
            
                  
                     (1)
                  
                        SL L 79I, 21.3.2019., str. 1.
               
               
                  
                     (2)
                  
                        Delegirana uredba Komisije (EU) 2020/1298 оd 13. srpnja 2020. o izmjeni Priloga Uredbi (EU) 2019/452 Europskog parlamenta i Vijeća o uspostavi okvira za provjeru izravnih stranih ulaganja u Uniji (SL L 304, 18.9.2020., str. 1.).
               
               
                  
                     (3)
                  
                        Uredba Vijeća (EU, Euratom) 2020/2093 od 17. prosinca 2020. kojom se utvrđuje višegodišnji financijski okvir za razdoblje 2021.–2027. (SL L 433I, 22.12.2020., str. 11.).
               
               
                  
                     (4)
                  
                        SL L 79I, 21.3.2019., str. 1.
               
               
                  
                     (5)
                  
                        Uredba (EU) 2021/696 Europskog parlamenta i Vijeća od 28. travnja 2021. o uspostavi Svemirskog programa Unije i osnivanju Agencije Europske unije za svemirski program te o stavljanju izvan snage uredaba (EU) br. 912/2010, (EU) br. 1285/2013 i (EU) br. 377/2014 i Odluke br. 541/2014/EU (SL L 170, 12.5.2021., str. 69.).
               
               
                  
                     (6)
                  
                        Uredba (EU) 2021/695 Europskog parlamenta i Vijeća od 28. travnja 2021. o uspostavi Okvirnog programa za istraživanja i inovacije Obzor Europa, o utvrđivanju pravila za sudjelovanje i širenje rezultata te o stavljanju izvan snage uredbi (EU) br. 1290/2013 i (EU) br. 1291/2013 (SL L 170, 12.5.2021., str. 1.).
               
               
                  
                     (7)
                  
                        Uredba Vijeća (Euratom) 2021/765 od 10. svibnja 2021. o uspostavi Programa za istraživanja i osposobljavanje Europske zajednice za atomsku energiju za razdoblje 2021.–2025. kojim se nadopunjuje Okvirni program za istraživanja i inovacije Obzor Europa te o stavljanju izvan snage Uredbe (Euratom) 2018/1563 (SL L 167I , 12.5.2021., str. 81.).
               
               
                  
                     (8)
                  
                        Uredba (EU) 2021/1153 Europskog parlamenta i Vijeća od 7. srpnja 2021. o uspostavi Instrumenta za povezivanje Europe i stavljanju izvan snage uredaba (EU) br. 1316/2013 i (EU) br. 283/2014 (SL L 249, 14.7.2021., str. 38.–81.).
               
               
                  
                     (9)
                  
                        Uredba (EU) 2021/694 Europskog parlamenta i Vijeća od 29. travnja 2021. o uspostavi programa Digitalna Europa i stavljanju izvan snage Odluke (EU) 2015/2240 (SL L 166, 11.5.2021., str. 1.).
               
               
                  
                     (10)
                  
                        Uredba (EU) 2021/697 Europskog parlamenta i Vijeća od 29. travnja 2021. o uspostavi Europskog fonda za obranu i stavljanju izvan snage Uredbe (EU) 2018/1092 (SL L 170, 12.5.2021., str. 149.).
               
               
                  
                     (11)
                  
                        Uredba (EU) 2021/522 Europskog parlamenta i Vijeća od 24. ožujka 2021. o uspostavi Programa djelovanja Unije u području zdravlja (program „EU za zdravlje”) za razdoblje 2021.–2027. i stavljanju izvan snage Uredbe (EU) br. 282/2014 ( SL L 107, 26.3.2021., str. 1.).
               
            
      
    ---documentbreak--- 
      
         
         
            
               PRILOG 
            
            
               „PRILOG
            
            
               Popis projekata ili programa u interesu Unije iz članka 8. stavka 3.
            
            
               1.Programi europskog GNSS-a (Galileo i EGNOS)
                  1
               
            
            
               Uredba (EU) br. 1285/2013 Europskog parlamenta i Vijeća od 11. prosinca 2013. o provedbi i uporabi europskih sustava za satelitsku navigaciju i stavljanju izvan snage Uredbe Vijeća (EZ) br. 876/2002 i Uredbe (EZ) br. 683/2008 Europskog parlamenta i Vijeća (SL L 347, 20.12.2013., str. 1.).
            
            
               2.Copernicus
                  2
               
            
            
               Uredba (EU) br. 377/2014 Europskog parlamenta i Vijeća od 3. travnja 2014. o uspostavi programa Copernicus i o stavljanju izvan snage Uredbe (EU) br. 911/2010, (SL L 122, 24.4.2014., str. 44.).
            
            
               3.Pripremno djelovanje za izradu novog GOVSATCOM programa EU-a:
            
            
               Uredba (EU, Euratom) 2018/1046 Europskog parlamenta i Vijeća od 18. srpnja 2018. o financijskim pravilima koja se primjenjuju na opći proračun Unije, o izmjeni uredaba (EU) br. 1296/2013, (EU) br. 1301/2013, (EU) br. 1303/2013, (EU) br. 1304/2013, (EU) br. 1309/2013, (EU) br. 1316/2013, (EU) br. 223/2014, (EU) br. 283/2014 i Odluke br. 541/2014/EU te o stavljanju izvan snage Uredbe (EU, Euratom) br. 966/2012, a posebno njezin članak 58. stavak 2. točka (b) (
               
                  SL L 193, 30.7.2018., str. 1.
               
               ). 
            
            
               4.Svemirski program:
            
            
               Uredba (EU) 2021/696 Europskog parlamenta i Vijeća od 28. travnja 2021. o uspostavi Svemirskog programa Unije i osnivanju Agencije Europske unije za svemirski program te o stavljanju izvan snage uredaba (EU) br. 912/2010, (EU) br. 1285/2013 i (EU) br. 377/2014 i Odluke br. 541/2014/EU (SL L 170, 12.5.2021., str. 69.).
            
            
               5.Obzor 2020., uključujući programe za istraživanje i razvoj u skladu s člankom 185. UFEU-a i zajednička poduzeća ili bilo koju drugu strukturu osnovanu u skladu s člankom 187. UFEU-a:
            
            
               Uredba (EU) br. 1291/2013 Europskog parlamenta i Vijeća od 11. prosinca 2013. o osnivanju Okvirnog programa za istraživanja i inovacije Obzor 2020. (2014.–2020.) i o stavljanju izvan snage Odluke br. 1982/2006/EZ (SL L 347, 20.12.2013., str. 104.), uključujući u njoj utvrđene mjere koje se odnose na ključne razvojne tehnologije kao što su umjetna inteligencija, robotika, poluvodiči i kibersigurnost.
            
            
               6.Obzor Europa, uključujući programe za istraživanje i razvoj u skladu s člankom 185. UFEU-a i zajednička poduzeća ili bilo koju drugu strukturu osnovanu u skladu s člankom 187. UFEU-a:
            
            
               Uredba (EU) 2021/695 Europskog parlamenta i Vijeća od 28. travnja 2021. o uspostavi Okvirnog programa za istraživanja i inovacije Obzor Europa, o utvrđivanju pravila za sudjelovanje i širenje rezultata te o stavljanju izvan snage uredbi (EU) br. 1290/2013 i (EU) br. 1291/2013 (SL L 170, 12.5.2021., str. 1.).
            
            
               7.Program Euratoma za istraživanja i osposobljavanje 2021.– 2025.:
            
            
               Uredba Vijeća (Euratom) 2021/765 od 10. svibnja 2021. o uspostavi Programa za istraživanja i osposobljavanje Europske zajednice za atomsku energiju za razdoblje 2021.–2025. kojim se nadopunjuje Okvirni program za istraživanja i inovacije Obzor Europa te o stavljanju izvan snage Uredbe (Euratom) 2018/1563 (SL L 167 I, 12.5.2021, str. 81.).
            
            
               8.Transeuropske mreže u sektoru prometa (TEN-T):
            
            
               Uredba (EU) br. 1315/2013 Europskog parlamenta i Vijeća od 11. prosinca 2013. o smjernicama Unije za razvoj transeuropske prometne mreže i stavljanju izvan snage Odluke br. 661/2010/EU, (SL L 348, 20.12.2013., str. 1.)
            
         
         
            
               9.Transeuropske mreže u sektoru energetike (TEN-E):
            
            
               Uredba (EU) br. 347/2013 Europskog parlamenta i Vijeća od 17. travnja 2013. o smjernicama za transeuropsku energetsku infrastrukturu te stavljanju izvan snage Odluke br. 1364/2006/EZ i izmjeni uredaba (EZ) br. 713/2009, (EZ) br. 714/2009 i (EZ) br. 715/2009, (SL L 115, 25.4.2013., str. 39.)
            
            
               10.Transeuropske mreže u sektoru telekomunikacija
                  3
               :
            
            
               Uredba (EU) br. 283/2014 Europskog parlamenta i Vijeća od 11. ožujka 2014. o smjernicama za transeuropske mreže u području telekomunikacijske infrastrukture i stavljanju izvan snage Odluke br. 1336/97/EZ, (SL L 86, 21.3.2014., str. 14.).
            
            
               11.Instrument za povezivanje Europe:
            
            
               Uredba (EU) 2021/1153 Europskog parlamenta i Vijeća od 7. srpnja 2021. o uspostavi Instrumenta za povezivanje Europe i stavljanju izvan snage uredaba (EU) br. 1316/2013 i (EU) br. 283/2014 (SL L 249, 14.7.2021., str. 38.).
            
            
               12.Program Digitalna Europa:
            
            
               Uredba (EU) 2021/694 Europskog parlamenta i Vijeća od 29. travnja 2021. o uspostavi programa Digitalna Europa i stavljanju izvan snage Odluke (EU) 2015/2240 (SL L 166, 11.5.2021., str. 1.).
            
            
               13.Europski program industrijskog razvoja u području obrane:
            
            
               Uredba (EU) 2018/1092 Europskog parlamenta i Vijeća od 18. srpnja 2018. o uspostavi Europskog programa industrijskog razvoja u području obrane radi potpore konkurentnosti i inovacijskoj sposobnosti obrambene industrije Unije (SL L 200, 7.8.2018., str. 30.).
            
            
               14.Pripremna djelovanja za istraživanja u području obrane:
            
            
               Uredba (EU, Euratom) 2018/1046 Europskog parlamenta i Vijeća od 18. srpnja 2018. o financijskim pravilima koja se primjenjuju na opći proračun Unije, o izmjeni uredaba (EU) br. 1296/2013, (EU) br. 1301/2013, (EU) br. 1303/2013, (EU) br. 1304/2013, (EU) br. 1309/2013, (EU) br. 1316/2013, (EU) br. 223/2014, (EU) br. 283/2014 i Odluke br. 541/2014/EU te o stavljanju izvan snage Uredbe (EU, Euratom) br. 966/20121, a posebno njezin članak 58. stavak 2. točka (b) (SL L 193, 30.7.2018., str. 1.).
            
            
               15.Europski fond za obranu:
            
            
               Uredba (EU) 2021/697 Europskog parlamenta i Vijeća od 29. travnja 2021. o uspostavi Europskog fonda za obranu i stavljanju izvan snage Uredbe (EU) 2018/1092 (SL L 170, 12.5.2021., str. 149.).
            
            
               16.Stalna strukturirana suradnja (PESCO):
            
            
               Odluka Vijeća (ZVSP) 2018/340 od 6. ožujka 2018. o izradi popisa projekata koje treba razviti u okviru PESCO-a (SL L 65, 8.3.2018., str. 24.).
            
            
               Odluka Vijeća (ZVSP) 2018/1797 od 19. studenoga 2018. o izmjeni i ažuriranju Odluke (ZVSP) 2018/340 o izradi popisa projekata koje treba razviti u okviru PESCO-a (SL L 294 od 21.11.2018., str. 18.).
            
            
               Odluka Vijeća (ZVSP) 2019/1909 od 12. studenoga 2019. o izmjeni i ažuriranju Odluke (ZVSP) 2018/340 o izradi popisa projekata koje treba razviti u okviru PESCO-a (SL L 293 od 14.11.2019., str. 113.).
            
            
               17.Europsko zajedničko poduzeće za ITER:
            
            
               Odluka Vijeća 2007/198/Euratom od 27. ožujka 2007. o osnivanju Europskog zajedničkog poduzeća za ITER i razvoj energije fuzije i davanju povlastica tom poduzeću (SL L 90, 30.3.2007., str. 58.).
            
         
         
            
               18.Program „EU za zdravlje”:
            
            
               Uredba (EU) 2021/522 Europskog parlamenta i Vijeća od 24. ožujka 2021. o uspostavi Programa djelovanja Unije u području zdravlja (program „EU za zdravlje”) za razdoblje 2021.–2027. i stavljanju izvan snage Uredbe (EU) br. 282/2014 (SL L 107, 26.3.2021., str. 1.).”
            
         
         
            
                  
                     (1)
                  
                        Uredba (EU) br. 1285/2013 zadržava se u ovom Prilogu s obzirom na članak 110. stavak 1. Uredbe (EU) 2021/696. 
               
               
                  
                     (2)
                  
                        Uredba (EU) br. 377/2014 zadržava se u ovom Prilogu s obzirom na članak 110. stavak 1. Uredbe (EU) 2021/696.
               
               
                  
                     (3)
                  
                        Uredba (EU) br. 283/2014 zadržava se u ovom Prilogu s obzirom na članak 27. stavak 2. Uredbe (EU) 2021/1153 o uspostavljanju Instrumenta za povezivanje Europe i stavljanju izvan snage uredbi (EU) br. 1316/2013 i (EU) br. 283/2014.